b'\n_START_ARTICLE_\nRibolov\n_START_SECTION_\nZgodovina\n_START_PARAGRAPH_\nArheolo\xc5\xa1ke najdbe pri\xc4\x8dajo, da je ribolov pomemben vir prehrane \xc5\xbee od pradavnine. Morje, jezera, ve\xc4\x8dje reke in potoki so prisilili ljudi k lovljenju rib za pre\xc5\xbeivetje. Prve najdbe ribi\xc5\xa1kih priprav so stare okoli 10.000 let. Tudi ostanki ribjih kosti in stenske slike v jamah pri\xc4\x8dajo o tem, kako pomemben vir prehrane so bile ribe v zgodovini. Na za\xc4\x8detku so lovili na zelo preprost na\xc4\x8din; uporabljali so sulice, lovili so z rokami, gradili so celo preproste ograje ob potokih. S \xc4\x8dasom so izumili in kasneje tudi izdelovali trnke, vrvice, mre\xc5\xbee, itd. Za lovljenje in prevoz rib je bil potreben tudi \xc4\x8doln. Na za\xc4\x8detku je bil to par metrov dolg \xc4\x8doln, dovolj velik za dva \xc4\x8dloveka in preostalo opremo. Kasneje so se razvile ladje, katere so imele sodobne mre\xc5\xbee, elektri\xc4\x8dne naprave, sonerje, hladilnice za shranjevanje rib. Te so imeli tudi na kopnem. Zaradi pojavljanja odve\xc4\x8dnih koli\xc4\x8din rib in z razvojem vseh pripomo\xc4\x8dkov ter ladij se pojavi trgovina. Poleg tega se lahko razvije tudi ribja industrija. Gradijo se ribje tovarne.\n_START_SECTION_\nGospodarski ribolov\n_START_PARAGRAPH_\nPri tej vrsti ribolova gre za lov z mre\xc5\xbeami in ladjami, pa tudi z vr\xc5\xa1ami in podobnimi pripravami. Za gospodarskim ribolovom stoji velika predelovalna industrija, ki pripravi ulov za tr\xc5\xbei\xc5\xa1\xc4\x8de. Ribam namenjenim konzerviranju dodajajo za\xc4\x8dimbe ali jih predelujejo na razli\xc4\x8dne na\xc4\x8dine, iz manj kakovostnih rib izdelujejo ribjo moko, ki se uporablja kot hrana za doma\xc4\x8de \xc5\xbeivali. Ribe tudi su\xc5\xa1ijo ali dimijo ali konzervirajo s soljo._NEWLINE_Ribi\xc5\xa1tvo v Sloveniji_NEWLINE_V zadnjih dveh stoletjih je ribi\xc5\xa1tvo v Sloveniji mo\xc4\x8dno napredovalo. Z vedno ve\xc4\x8djimi ladjami in bolj\xc5\xa1o opremo so ulovili ve\xc4\x8d rib. Zaradi tega se v za\xc4\x8detku 20.stol. v Izoli ustanovi ribi\xc5\xa1ka industrija. Prva tovarna za predelavo rib v Izoli se imenuje Argo. Le\xc5\xbeala je na obmo\xc4\x8dju sedanjega Arigonija. Ker so tedanji lastniki te tovarne uvideli, da je rib dovolj, so ustanovili tudi ribi\xc5\xa1ko floto. To je skupina ribi\xc5\xa1kih ladij, ki organizirano lovijo ribe. Tovarna za predelavo rib se je imenovala Ampelea (sedanji Delamaris). Zaradi tako velike tovarne, je bila potreba po sve\xc5\xbei ribi vedno ve\xc4\x8dja. Zato se je v sredini 20.stol. Izola pona\xc5\xa1ala z ribi\xc5\xa1ko floto s 27-imi ribi\xc5\xa1kimi ladjami dol\xc5\xbeine dvajset metrov in \xc5\xa1e enkarat toliko ribi\xc5\xa1kimi \xc4\x8dolni dol\xc5\xbeine sedem metrov. V tistem \xc4\x8dasu je lahko ta flota ladij lovila ribe po celem Jadranskem morju. Te ladje so bile opremljene s takratno najsodobnej\xc5\xa1o opremo za lovljenje rib; mre\xc5\xbee, radarji, sonarji, agregati \xe2\x80\x93 za osvetljevanje morja pono\xc4\x8di (svetloba privablja ribe). Tako kot so bile tovarne za predelavo rib odvisne od vsakodnevnega ulova, tako je bila ribi\xc5\xa1ka flota odvisna od vzdr\xc5\xbeevanja ladij. Zaradi tega so v Izoli v tistem \xc4\x8dasu ustanovili podjetje Riba (sede\xc5\xbe poleg srednje gostinske \xc5\xa1ole), kjer so bili zaposleni ladijski mizarji, elektri\xc4\x8darji, strojniki \xe2\x80\x93 mehaniki in izdelovalci mre\xc5\xbe. Samo mizarjev je bilo sedemindvajset, torej za vsako ladjo eden._NEWLINE_Ribi\xc5\xa1tvo danes_NEWLINE_Po razpadu dr\xc5\xbeave Jugoslavije in osamosvojitvi Slovenije je bilo organizirano lovljenje rib mo\xc4\x8dno okrnjeno. To pa zato, ker je Slovenija izgubila ve\xc4\x8dji del obmo\xc4\x8dja (morje) za lovljenje rib. S tem se je proizvodnja v tovarni Ampelea vsak dan bolj zmanj\xc5\xa1evala. Posledica tega je bila zmanj\xc5\xa1evanje ribi\xc5\xa1ke flote in \xc5\xa1tevilo delavcev v Ribi in Ampelei. Tako imamo v Izoli sedaj samo \xc5\xa1e dve ribi\xc5\xa1ki ladji, ki jih je Delamaris kupil v 80. letih prej\xc5\xa1njega stoletja, kot posodobitev stare flote. Poleg teh dveh (Delamaris 1 in Delamaris 2) je Izolska flota imela tudi Drogo1 in Drogo 2, ki pa so jih pred kratkim prodali hrva\xc5\xa1kim ribi\xc4\x8dem._NEWLINE_V Izoli se danes, pa tudi v preteklosti, ukvarjajo z ribi\xc5\xa1tvom zasebni ribi\xc4\x8di. Ti imajo predvsem manj\xc5\xa1e \xc4\x8dolne. Z dobi\xc4\x8dkom od ulovljenih rib komaj pre\xc5\xbeivijo sebe in dru\xc5\xbeino. S tem ko je vedno manj ulova, se cene rib naglo dvigujejo. Tradicija tukaj je tudi \xc5\xa1portni ribolov, s katerim se ukvarja veliko ljudi v prostem \xc4\x8dasu .'